Тиркеме

**Кыргыз Республикасынын 2021-2025-жылдарга карата электр энергиясына орто мөөнөттүү тарифтик саясаты**

**1-глава. Киришүү**

Ушул Кыргыз Республикасынын 2021-2025-жылдарга карата электр энергиясына орто мөөнөттүү тарифтик саясаты (мындан ары – ОМТС) электр энергиясын пайдаланууну керектөөчүлөрдүн жеткиликтүүлүгүн сактоо максатында иштелип чыккан.

Электр энергиясына ОМТС менен белгиленген тарифтерди колдонуу аны натыйжалуу жана сарамжалдуу пайдалануу, энергияны үнөмдөө боюнча чараларды киргизүү, ошондой эле жылытуу максатында энергиянын альтернативдүү булактарын пайдалануу боюнча керектөөчүлөргө түрткү берет. Бул багытта, ОМТСтин алкагында калктын көпчүлүк бөлүгү үчүн социалдык-багыттоо тарифтери боюнча электр энергиясын жеңилдик менен керектөөнүн ар айлык көлөмү сакталууда.

**2-глава. Жалпы принциптер**

Бул ОМТС төмөнкү принциптерге негизделген:

- наркынан төмөн белгиленген электр энергиясына карата социалдык- багыттоо тарифтери сакталып калышы керек;

- калк үчүн электр энергиясына карата тарифтер социалдык- багыттоочу электр энергиясын жеңилдетилген керектөөнүн кепилденген көлөмүнүн чегинде гана колдонулушу керек;

- керектөөчүлөрдүн бардык тобу үчүн электр энергиясына карата тарифтер жыл сайын өткөн жылдагы иш жүзүндөгү инфляциянын деңгээлине түзөтүлүшү керек;

- тарифтер электр энергиясын сарамжалдуу пайдаланууга, энергияны үнөмдөөнү өнүктүрүүгө жана керектөөчүлөрдү энергия менен жабдуунун сапатын жакшыртууга түрткү берүүгө тийиш.

**3-глава. Тарифтер**

**Калк**

Электр энергиясына болгон төлөмдөрдү төлөөдө калк үчүн күтүүсүз экономикалык кыйынчылыктарды болтурбоо үчүн, ОМТС электр энергиясына болгон тарифтерди өткөн жылдагы иш жүзүндөгү инфляциянын деңгээлине жыл сайын түзөтүүнү карайт. Ошол эле учурда калк үчүн тарифтердин социалдык багытталышы электр энергиясын сарптоонун ай сайын 700 кВт саат көлөмүндө чектелген босогосун сактоо менен электр энергиясын үнөмдөөгө багытталган (бийик тоолуу аймактарда жана алыскы жетүүгө кыйын зоналарда жашаган тиричиликтик керектөөчүлөрдү кошпогондо). Катаал климаттык шарттарды жана узак күзгү-кышкы мезгилди эске алганда, бийик тоолуу райондордо жана жетүүгө кыйын болгон алыскы зоналарда жашаган тиричиликтик керектөөчүлөр үчүн 700 кВт саат өлчөмүндө электр энергиясын жеңилдетилген керектөөнүн ар айдагы көлөмүнүн чеги белгиленбейт.

Керектөөнүн ар айдагы чегинен ашкан тиричиликтик керектөөчүлөр үчүн электр энергиясына болгон тарифтер 1 кВт саат үчүн 216 тыйын өлчөмүндө белгиленет, алар өткөн жылдагы иш жүзүндөгү инфляциянын деңгээлине түзөтүлүшү керек.

**Насостук станциялар**

Калкты ичүүчү суу, ошондой эле айыл чарба жерлерин сугаруу үчүн суу менен камсыз кылуучу насостук станциялар жана скважиналар үчүн электр энергиясынын тарифи 1 кВт саат үчүн 109,5 тыйын өлчөмүндө тиричиликтик керектөөчүлөргө (калкка) карата тарифтин деңгээлинде белгиленет (салыктарды эске албаганда). Бул тариф тиричиликтик керектөөчүлөр үчүн тарифтин өсүш темпине жараша жыл сайын жогорулайт.

**Электр транспорту**

Керектөөчүлөрдүн бул категориясы үчүн электр энергиясынын тарифтерине өткөн жылдагы иш жүзүндөгү инфляциянын деңгээли үчүн жыл сайын түзөтүү каралат, натыйжада тийиштүү тариф 2021-жылы   
1 кВт саат үчүн 168 тыйынды түзөт (салыктарды эске албаганда). Бул ОМТС электромобилдерди кубаттоо боюнча коомдук станциялар үчүн да көрсөтүлгөн тарифти колдонууну карайт.

**Интернат тибиндеги балдар мекемелери, майыптар жана/же улгайган жарандар үчүн социалдык стационардык жана жарым стационардык мекемелер**

Интернат тибиндеги балдар мекемелери, майыптар жана/же улгайган жарандар үчүн, менчигинин түрүнө карабастан турмуштук оор кырдаалда турган балдарга, майыптарга жана/же улгайган жарандарга кызмат көрсөтүүчү, социалдык өнүктүрүү чөйрөсүндөгү ыйгарым укуктуу орган тарабынан аккредитациялоо жөнүндө күбөлүгү бар, бул аккредитацияланган мекеменин белгиленген талаптарга жооп берерин ырастаган социалдык стационардык жана жарым стационардык мекемелер үчүн, ОМТС электр энергиясына болгон тарифтерди өткөн жылдагы иш жүзүндөгү инфляциянын деңгээлине жыл сайын түзөтүүнү карайт.   
2021-жылы тиешелүү тариф 1 кВт саат үчүн 168 тыйынды түзөт (салыктарды эске албаганда).

**Диний уюмдар**

Бул ОМТСте өткөн жылдын мезгили үчүн иш жүзүндөгү жылдык инфляциянын деңгээлинде жыл сайын түзөтүү киргизүү менен 1 кВт саат үчүн 168 тыйындын (салыктарды эсепке албастан) деңгээлинде тарифти белгилөө менен диний уюмдарды керектөөчүлөрдүн өзүнчө тобуна бөлүү каралган.

**Өнөр жай, айыл чарба, бюджеттик жана башка тиричиликтик эмес керектөөчүлөр**

Өнөр жай, айыл чарба, бюджеттик (республикалык/жергиликтүү бюджеттен каржылануучу бардык мамлекеттик жана муниципалдык мекемелер) жана башка тиричиликтик эмес керектөөчүлөр үчүн керектелген электр энергиясына төлөм 1 кВт саат үчүн 252 тыйын өлчөмүндөгү тариф боюнча (салыктарды эсепке албастан) жүргүзүлөт.

“Электр станциялар” ачык акционердик коому жана “Кыргызстан УЭТ” ачык акционердик коому менен электр жабдууга контракттары бар керектөөчүлөр үчүн тарифтер электр энергиясынын чыңалуу классын эске алуу менен отун-энергетикалык комплексин жөнгө салуу боюнча ыйгарым укуктуу мамлекеттик органдын чечимдери менен белгиленет.

**Майнинг (криптовалюта) субъекттери, алтын кен өнөр жай ишканалары (алтын өндүрүүчү фабрикалар), алкоголдук продукцияларды өндүрүү боюнча ишканалар**

Бул керектөөчүлөрдү электр менен жабдуу үчүн өтө көп энергетикалык кубаттуулук талап кылынат.

Ушуга байланыштуу бул сыяктуу ишканалардын энергияны көп көлөмдө талап кылуусу жана электр энергиясы менен үзгүлтүксүз камсыздоонун зарылдыгы эске алынып, электр энергиясына тариф үчүн   
2,0 жогорулатылган коэффициентине түзөтүү киргизилүү менен жогоруда аталган керектөөчүлөр өзүнчө топко бөлүндү. Ошентип, бул категориядагы керектөөчүлөр үчүн тариф керектөөчүгө чейин аны жеткирүүнү эске алуу менен ЖЭБде электр энергиясын иштеп чыгууга чыгымдарды компенсациялоонун деңгээлинде белгиленет.

**Куючу, эритүүчү цехтер**

Куючу жана эритүүчү цехтер социалдык багытталган продукцияны өндүргөн, электр энергиясын ири керектөөчүлөр болуп саналат.

Ушуга байланыштуу электр энергиясынын тартыштыгынын шартында аны үзгүлтүксүз камсыздоо зарылдыгын эске алуу менен аталган керектөөчүлөр өзүнчө топко бөлүнүшөт, алар үчүн электр энергиясынын тарифи 1,5 жогорулатылган коэффициентине түзөтүлөт, башкача айтканда бул категориядагы керектөөчүлөр үчүн тариф ЖЭБде электр энергиясын өндүрүүгө кеткен чыгымдардын жана берүү наркынын ордун толтуруу деңгээлинде белгиленет.

**Цемент заводдору**

Цемент продукциясын өндүрүү боюнча өнөр жай ишканалары социалдык багытталган продукцияны өндүргөн, электр энергиясынын ири керектөөчүлөрү болуп саналат.

Ушуга байланыштуу электр энергиясынын тартыштыгынын шартында аны үзгүлтүксүз берүү зарылдыгын эске алуу менен аталган керектөөчүлөр өзүнчө топко бөлүнүшөт, алар үчүн электр энергиясынын тарифи 1,3 жогорулатылган коэффициентине түзөтүлөт, башкача айтканда бул категориядагы керектөөчүлөр үчүн тариф ЖЭБде электр энергиясын өндүрүүгө кеткен чыгымдарды компенсациялоо деңгээлинде белгиленет.

**Энергиянын кайра жаралуучу булактары**

“Энергиянын кайра жаралуучу булактары жөнүндө” Кыргыз Республикасынын Мыйзамына ылайык энергиянын кайра жаралуучу булактарын (мындан ары – ЭКБ) пайдалануу менен электр жана жылуулук энергиясын иштеп чыккан өндүрүүчүлөр үчүн жеңилдиктер, анын ичинде ЭКБнын субъекттери тарабынан өндүрүлгөн бардык электр энергиясын бөлүштүрүүчү ири ишканалардын милдеттүү түрдө сатып алуусу каралган. ЭКБны пайдалануу менен иштелип чыккан электр энергиясын сатып алууга бөлүштүрүүчү ишканалардын кошумча чыгымдарын компенсациялоо акыркы керектөөчүлөр үчүн электр энергиясына жалпы улуттук тарифти эсептөөдө жана белгилөөдө эске алынат.

Ушуга байланыштуу акыркы керектөөчүлөр үчүн электр энергиясына тарифтерди эсептөөдө жана белгилөөдө “Энергиянын кайра жаралуучу булактары жөнүндө” Кыргыз Республикасынын Мыйзамынын ченемдери эске алынат.

“Энергиянын кайра жаралуучу булактары жөнүндө” Кыргыз Республикасынын Мыйзамында каралган ЭКБнын субьекттери тарабынан иштелип чыккан электр энергиясын сатып алууга тарифти эсептөөдө жана тиешелүү коэффициенттерди колдонууда “Өнөр жай” тобу үчүн белгиленген тариф негиз катары кабыл алынат.

**4-глава. Корутунду**

Ар бир эсептик жыл үчүн электр энергиясынын тарифи ушул ОМТСнын 1 жана 2-тиркемелерине ылайык өткөн жылдагы иш жүзүндөгү инфляциянын чоңдугуна түзөтүлөт.